Ondruš, Branislav, poslanec NR SR (2011-07-07):
To, čoho sme dnes svedkami v tejto chvíli v tejto váženej snemovni, vážené kolegyne a kolegovia, je prejav šokujúcej, neuveriteľnej a už takmer bezbrehej boľševizácie politického života, ktorú zavádzate od momentu, keď ste sa uchytili vládnej moci. Musím povedať a chcem na tomto mieste vyjadriť, že si nesmierne vážim pána podpredsedu Národnej rady Hrušovského, ale to, čoho sme tu teraz svedkami, je hanba. Ale nie je to hanba pána podpredsedu Národnej rady, je to hanba vás, pán minister. Skutočne je neuveriteľné, akým spôsobom dokážete znásilňovať poslancov Národnej rady, akým spôsobom dokážete zneužívať, prekrucovať a znásilňovať legislatívny proces len preto, lebo nie ste schopní kvalitne, zodpovedne pripravovať legislatívne návrhy, ktoré predkladáte Národnej rade. (Potlesk.) Toto, čoho sme dnes svedkami, je skutočne to, že Národná rada sa dostala naozaj na úroveň krčmy štvrtej cenovej skupiny. Aj v krčme štvrtej cenovej skupiny neplatia žiadne iné pravidlá, len právo sily, právo silnejšieho, právo toho, kto má aktuálnu väčšinu a, bohužiaľ, takéto pravidlo ste ako kľúčové zaviedli aj vy do rokovania Národnej rady. Ja sa skutočne nebudem, pretože nie som schopný meritórne vyjadrovať k tomu pozmeňujúcemu návrhu, ktorý tu zaznel, ale, samozrejme, očakávam, že aj tak nemôžeme o ňom hlasovať a musíme počkať aspoň 24 hodín v súlade s rokovacím poriadkom na to, aby sme vôbec mohli o takomto pozmeňujúcom návrhu hlasovať. Ale k čomu sa chcem vyjadriť, to je procedúra, akou predkladáte tento pozmeňujúci návrh. Je skutočne neuveriteľné, vážené kolegyne a kolegovia, že zákon, o ktorom sa dlho hovorí, zákon, ku ktorému sa dlho vyjadrujú rôzni predstavitelia, či už pán minister alebo ďalší predstavitelia vládnej koalície, zákon, ktorému sa venujú médiá, zákon, ktorý oprávnene vyvoláva pozornosť verejnosti, vy meníte na poslednú chvíľu pomerne rozsiahlym pozmeňujúcim návrhom len preto, lebo ste neboli schopní poctivo, statočne a zodpovedne pripraviť tento legislatívny návrh tak, aby ste ho vy, vládna koalícia, mohli pozmeniť. Prosím, všimnite si, tu teraz rokujeme o pozmeňujúcom návrhu, ktorý nepredložili predstavitelia opozície, ale predstavitelia vládnej koalície, teda tí, ktorí majú formálne i neformálne možnosti od samého začiatku prípravy zákona vstupovať do tohto procesu prípravy zákona, presadzovať svoje predstavy, diskutovať so svojimi kolegami vo vládnych funkciách o tom, ako ten zákon má vyzerať, čo v ňom má, čo v ňom nemá byť a aké dopady to môže mať nielen na samotný legislatívny proces, ale predovšetkým na uplatňovanie toho zákona v praxi. A napriek tomu vy jednoducho zahlcujete parlament, zahlcujete parlamentné rokovania krokmi, ktoré by ste nemuseli robiť, keby ste pracovali v legislatívnej oblasti zodpovedne. Pán minister, ste právnik, pán minister, ste skúsený politik, musíte vidieť, čo sa tu deje, musíte vidieť, akým spôsobom dehonestujete prácu Národnej rady, akým spôsobom dehonestujete legislatívny proces a prípravu dôležitých zákonov, o ktorých, opakujem, sa nielen diskutuje, ale ktoré patria do stredobodu záujmu verejnosti. Toto je, nehnevajte sa na mňa, či už vo vzťahu k tomuto zákonu alebo akémukoľvek inému, neprípustný, neakceptovateľný postup. Navyše toto nie je jediný prípad a v takom prípade by sme skutočne nemali dôvod tu vystupovať a protestovať proti procedúre. Ale toto, a preto hovorím o boľševizácii, je systémová črta, systémový prvok politiky, ktorú vy robíte, predovšetkým pokiaľ ide o prípravu legislatívy. A toto jednoducho nie je možné akceptovať, pretože takýmto spôsobom sme my ako opoziční poslanci vytláčaní úplne nabok a prakticky nedostávame reálnu možnosť, aby sme sa zapojili do serióznej, serióznej a vážnej debaty o každom legislatívnom návrhu. Ale ja to chápem ako cielený krok, ako cielený nástroj na to, aby opozícia nedostávala adekvátne možnosti pri ovplyvňovaní legislatívy. Áno, pán kolega Matovič, áno, pán kolega Osuský, je mi jasné že by ste boli najradšej, keby sme mlčali a nepovedali vôbec nič, ale toho sa nedožijete, v tomto parlamente určite nie. (Potlesk.) Takže, vážený pán spravodajca, chcem na záver svojho vystúpenia takisto podať procedurálny návrh, ak by procedurálny návrh pána podpredsedu Fica nezískal väčšinu, tak v súlade s § 83 rokovacieho poriadku navrhujem, aby Národná rada nepokračovala v rokovaní o tomto legislatívnom návrhu. Ďakujem pekne za pozornosť.